***OPŠTI PLAN***

***ZAŠTITE OD ŠTETNOG DEJSTVA VODA***

***ZA VODE OD ZNAČAJA ZA GLAVNI GRAD - PODGORICU***

***ZA PERIOD OD 2019. DO 2024. GODINE***

***Podgorica, decembar 2018. godine***

Na osnovu člana 100 stav 2 Zakona o vodama („Sl.list RCG“, broj 27/07 i „Sl.list CG“, br. 73/10, 32/11, 47/11, 48/15, 52/16, 55/16, 2/17 i 80/17) i člana 48 stav 1 tačka 2 Statuta Glavnog grada („Sl.list RCG - Opštinski propisi“, broj 28/06 i „Sl.list CG- Opštinski propisi“, br. 39/10, 18/12 i 38/17), po pribavljenom mišljenju Ministarstva poljoprivrede i ruralnog razvoja br. 327-73/18-3 od 22.10.2018. godine,Skupština Glavnog grada-Podgorice, na sjednici održanoj 18. februara 2019. godine, donijela je

**OPŠTI PLAN**

**ZAŠTITE OD ŠTETNOG DEJSTVA VODA**

**ZA VODE OD ZNAČAJA ZA GLAVNI GRAD**

**ZA PERIOD OD 2019. DO 2024. GODINE**

**I - OPŠTE ODREDBE**

Zaštita od štetnog dejstva voda, za vode od značaja za Glavni grad-Podgoricu, obuhvata radove i mjere na zaštiti od poplava, kao i zaštiti od erozija i bujica i otklanjanje posljedica od tih pojava.

Zaštita od štetnog dejstva voda organizuje se i sprovodi u skladu sa opštim i operativnim planovima zaštite.

Opšti plan zaštite sadrži:

* radove i mjere koje se preduzimaju preventivno i u periodu nailaska velikih

voda za zaštitu od poplava, zaštitu od erozija i bujica i otklanjanje posljedica od tog dejstva voda;

* način institucionalnog organizovanja odbrane od štetnog dejstva voda;
* dužnosti, odgovornosti i ovlašćenja rukovodilaca zaštite od štetnog dejstva voda, institucija i drugih lica nadležnih za zaštitu od štetnog dejstva;
* način osmatranja i evidentiranja podataka;
* najavu pojava i obavještavanja.

Zaštitu od štetnog dejstva voda, za vode od značaja za Glavni grad organizuju i sprovode Sekretarijat za komunalne poslove i Služba zaštite i spašavanja u saradnji sa organom uprave nadležnim za hidrometeorološke poslove, organom uprave nadležnim za upravljanje u vanrednim situacijama, kao i privrednim i drugim pravnim licima kojima se povjeri, odnosno u čijoj je nadležnosti održavanje objekata za zaštitu od štetnog dejstva voda.

Organizacijom zaštite od štetnog dejstva voda rukovodi Štab za zaštitu od štetnog dejstva voda (u daljem tekstu: Štab), na čijem čelu je rukovodilac zaštite od štetnog dejstva voda, koji je po funkciji starješina organa nadležnog za komunalne poslove.

Rukovodilac zaštite od štetnog dejstva voda ima zamjenika koji ga zamjenjuje u slučaju njegove odsutnosti i pri višemjesečnom radu kod sprovođenja zaštite od štetnog dejstva voda, sa svim njegovim ovlašćenjima.

**II - RADOVI I MJERE KOJE SE PREDUZIMAJU ZA ZAŠTITU**

**OD ŠTETNOG DEJSTVA VODA**

Zaštita od štetnog dejstva voda, za vode od značaja za Glavni grad organizuje se i sprovodi, kao:

1. Redovna zaštita od štetnog dejstva voda;

2. Vanredna zaštita od štetnog dejstva voda;

3. Zaštita od erozija i bujica i

4. Otklanjanje posljedica od štetnog dejstva voda.

1. Redovna zaštita od štetnog dejstva voda

Redovna zaštita od štetnog dejstva voda obuhvata radove i mjere koje se preduzimaju preventivno u periodu do nailaska velikih voda, i to:

* redovno održavanje vodnih objekata u cilju povećanja stepena sigurnosti od štetnog dejstva voda;
* redovnu kontrolu i čišćenje atmosferskih kanala i korita bujičnih potoka;
* izgradnju i rekonstrukciju korita bujičnih potoka;
* institucionalnu pripremu i organizovanje pravnih i drugih lica, čija je djelatnost vezana za odbranu od štetnog dejstva voda od značaja za Glavni grad;
* identifikaciju područja za koja se smatra da postoji rizik od nastanka poplava (poplavna područja)
* izvođenje zaštitnih radova radi spriječavanja erozije zemljišta (pošumljavanje, zatravnjivanje i terasiranje);
* primjenu neinvesticionih mjera na prostorima ugroženim poplavama, prvenstveno spriječavanjem izgradnje skupih sadržaja u ugroženim ili nedovoljno zaštićenim zonama;
* izrada projektne dokumentacije i unošenje plavnih zona u planove prostornog

uređenja.

Identifikacija poplavnih područja utvrđuje se u zavisnosti od stepena vjerovatnoće da dođe do štetnog djelovanja voda, broja potencijalno ugroženih stanovnika i razmjera moguće štete, a na osnovu štetnog dejstva voda koje se desilo u prošlosti i za koje je vjerovatno da će se ponoviti.

2. Vanredna zaštita od štetnog dejstva voda

Vanredna zaštita od štetnog dejstva voda preduzima se u periodu nailaska velikih voda, kada mjere i radovi iz redovne odbrane ne obezbjeđuju otklanjanje opasnosti od poplava, a očekuje se i dalji porast vodostaja ili kada je odbrambena linija ugrožena usljed dugotrajnih visokih vodostaja, kao i kad erozija zemljišta dostigne stepen koji može ugroziti privredne saobraćajne ili druge objekte.

Vanredna zaštita od štetnog dejstva voda podrazumijeva sprovođenje potrebnih tehničkih mjera, i to:

* utvrđivanje poplavljenih površina i razmjere poplava,
* uklanjanje eventualnih prepreka na kanalima za odvodnjavanje,
* prosijecanje deponija pored kanala za odvodnjavanje za prihvatanje vode sa poplavljenih površina,
* lokalnu zaštitu područja, naselja i dobara,
* uključivanje u rad pokretnih crpnih stanica,
* plansko plavljenje određenih područja u cilju rasterećenja ugroženog područja radi smanjenja mogućnosti nastanka poplave,
* uvođenje dežurstva u svim institucijama koje su učesnici sistema zaštite od štetnog dejstva voda u zavisnosti od stepena opasnosti.

3. Zaštita od erozija i bujica

Radi spriječavanja i otklanjanja štetnog dejstva od erozija i bujica sprovode se: posebne preventivne mjere, grade se i održavaju zaštitni objekti i izvode zaštitni radovi.

 2.

Zaštitnim radovima smatraju se: izgradnja i održavanje zaštitnih objekata (pregrade, ustave i sl.) i izvođenje zaštitnih radova (pošumljavanje, zatravljivanje, terasiranje, čišćenje korita i drugi slični radovi).

Na području na kojem je izražen karakter bujice spirnjače odbrambene mjere postižu se šumsko kulturnim radovima, a kod bujice podrivnjače primjenjuju se mjere građevinskog karaktera (kameni nabačaj, betonski potporni zidovi i dr.).

Zaštita od erozija i bujica predstavlja obavezu i vlasnika i korisnika zemljišta na erozivnom području.

**4. Otklanjanje posljedica od štetnog dejstva voda**

Otklanjanje posljedica od štetnog dejstva voda, na vodama od značaja za Glavni grad vrši se na osnovu programa sanacije kojim se utvrđuju vrste i obim potrebnih radova.

Otklanjanje posljedica od štetnog dejstva voda obuhvata:

* evidenciju posljedica od štetnog dejstva voda,
* sanaciju vodnih objekata i vodotoka,
* uklanjanje predmeta i materijala koji mogu bitnije uticati na režim voda,
* obezbjeđenje snabdijevanja pitkom vodom i
* procjenjivanje štete nastale od štetnog dejstva voda.

III - NAČIN INSTITUCIONALNOG ORGANIZOVANJA ODBRANE OD ŠTETNOG DEJSTVA VODA

Zaštitu od štetnog dejstva voda, za vode od značaja za Glavni grad organizuju i sprovode organi lokalne uprave nadležni za poslove zaštite, komunalne poslove, poslove komunalne inspekcije, komunalne policije i javna preduzeća, kojima se povjeri, odnosno u čijoj je nadležnosti održavanje objekata za zaštitu od štetnog dejstva voda.

Zaštitom od štetnog dejstva voda, za vode od značaja za Glavni grad, rukovodi Štab za zaštitu od štetnog dejstva voda, na čijem čelu je rukovodilac zaštite od štetnog dejstva voda, koji je po funkciji starješina organa nadležnog za komunalne poslove.

Rukovodilac zaštite ima zamjenika, koji je po funkciji šef odsjeka nadležnog za komunalne poslove.

Štab čine: rukovodilac zaštite, zamjenik rukovodioca zaštite, starješina Službe zaštite i spašavanja, starješine Komunalne policije i Komunalne inspekcije, kao i rukovodioci javnih preduzeća, kojima je povjerena zaštita od štetnog dejstva voda.

Štab se saziva po potrebi.

Štab donosi Poslovnik o radu.

Štab razmatra informacije, izvještaje, programe sanacije, vrši procjenu stepena opasnosti od poplava i druge poslove predviđene Poslovnikom o radu.

Stručne i administrativne poslove za potrebe Štaba obavlja organ lokalne uprave nadležan za komunalne poslove.

Štab sarađuje sa Štabom za zaštitu od štetnog dejstva voda, za vode od značaja za Crnu Goru i usklađuje svoje aktivnosti sa opštinskim timom za upravljanje u vanrednim situacijama.

Vanrednu odbranu od štetnog dejstva voda za vode od značaja za Glavni grad-Podgoricu proglašava Gradonačelnik, svojom naredbom, na prijedlog rukovodioca zaštite od štetnog dejstva voda.

 3.

IV - DUŽNOSTI, ODGOVORNOSTI I OVLAŠĆENJA RUKOVODILACA ZAŠTITE OD ŠTETNOG DEJSTVA VODA, INSTITUCIJA I DRUGIH LICA NADLEŽNIH ZA ZAŠTITU OD ŠTETNOG DEJSTVA VODA

1. **Rukovodilac zaštite od štetnog dejstva voda**

Rukovodilac zaštite od štetnog dejstva voda za vrijeme odbrane od poplava ili od erozija zemljišta, vrši sljedeće poslove:

* koordinira rad svog zamjenika i rukovodilaca preduzeća koja učestvuju u odbrani od štetnog dejstva voda,
* proučava prognoze kretanja vodostaja i erozije zemljišta,
* proučava izvještaje svog zamjenika,
* analizira stanje zaštitnih objekata i po potrebi naređuje preduzimanje mjera i radova,
* lično pregleda uočene pojave i preduzima odgovarajuće mjere,
* daje naloge preduzećima čiji se objekti nalaze u nasipu, na vodnom zemljištu ili na erozivnom području, da preduzmu odgovarajuće mjere,
* koordinira rad službi na području Glavnog grada.
1. **Zamjenik rukovodioca zaštite od štetnog dejstva voda**

Zamjenik rukovodioca zaštite od štetnog dejstva voda vrši sljedeće poslove:

* prati kretanje vodostaja i erozija zemljišta i o tome blagovremeno obavještava rukovodioca zaštite,
* organizuje vođenje evidencije vodostaja i dr.
* organizuje, odnosno vodi dnevnik odbrane od štetnog dejstva voda i podnosi izvještaj o protekloj godini do 1. aprila naredne godine,
* za vrijeme odbrane od štetnog dejstva voda, svakodnevno do 12,00 časova dostavlja rukovodiocu izvještaj o toku odbrane od štetnog dejstva voda i stanju zaštitnih objekata za prethodni dan,
* predlaže mjere i radove za zaštitu od štetnog dejstva voda i učestvuje u njihovom izvršenju po nalogu rukovodioca,
* zamjenjuje rukovodioca u slučaju njegove odsutnosti sa svim njegovim pravima i obavezama.

U ostvarivanju svojih prava i obaveza u oblasti zaštite od štetnog dejstva voda nadležni organi uprave Glavnog grada, u skladu sa utvrđenim planom, vrše sljedeće poslove:

* organizuju i sprovode mjere zaštite od štetnog dejstva voda,
* procjenjuju ugroženost područja, stanovništva i materijalnih dobara i na osnovu toga donose plan zaštite od štetnog dejstva voda,
* obezbjeđuju izgradnju i rekonstrukciju odbrambenih linija,
* organizuju i sprovode sklanjanje i zbrinjavanje građana i materijalnih dobara,
* obezbjeđuju adekvatnu komunikaciju putem sredstava veze,
* do 15. decembra tekuće godine donosi se Operativni plan zaštite od štetnog dejstva voda, za narednu godinu,
* vrše i druge poslove utvrđene zakonom i planovima zaštite.

Za vrijeme trajanja odbrane od štetnog dejstva voda preduzeće, angažovano u odbrani, dužno je da, u skladu sa Operativnim planom zaštite od štetnog dejstva voda, vrši sljedeće poslove:

* svakodnevno u zavisnosti od odbrane obezbijedi stručno osoblje,

4.

* obezbijedi osmatranje i blagovremeno obavještavanje rukovodilaca za odbranu od štetnog dejstva voda o kretanju nivoa poplavnih voda, o stanju zaštitnih objekata, o promjenama na vodnom zemljištu i erozivnom području,
* u dnevnik odbrane od štetnog dejstva voda evidentira sve uočene pojave od značaja za odbranu od štetnog dejstva voda,
* preduzima mjere i radove u slučaju narušene stabilnosti zaštitnih objekata i drugih objekata u zoni odbrambene linije.

Odbranu od poplava po pravilu vrši kompetentna i kvalifikovana vodoprivredna organizacija, koja raspolaže sa podacima i odgovarajućim kadrovima, mehanizacijom i opremom za realizaciju odbrane od poplava.

**V - NAČIN OSMATRANJA I EVIDENTIRANJA PODATAKA**

Štab za zaštitu od štetnog dejstva voda u saradnji sa Zavodom za hidrometeorologiju i seizmologiju, dužan je da obezbijedi osmatranje i praćenje prirodnih i drugih pojava, kao što su poplave, bujice, erozije i dr., radi obezbjedjenja podataka potrebnih za organizovanje zaštite od štetnog dejstva voda.

Sve relevantne podatke o područjima ugroženim poplavama i erozijom organ lokalne uprave nadležan za komunalne poslove dostavlja organu uprave nadležnom za poslove upravljanja vodama, radi unošenja u Katastar ugroženih područja, koji se vodi u okviru Vodnog informacionog sistema.

**VI - NAJAVA POJAVA I OBAVJEŠTAVANJE**

Organ uprave nadležan za hidrometeorološke poslove je dužan da u toku odbrane (ili najave) od štetnog dejstva voda svakodnevno dostavlja izvještaje o hidrološkoj situaciji i prognoze i upozorenje, rukovodiocu zaštite od štetnog dejstva voda i opštinskom timu za upravljanje u vanrednim situacijama.

Najava pojava i obavještavanje vrši se putem sredstava javnog informisanja. Informisanje stanovništva u Glavnom gradu vrši Gradonačelnik ili lice koje on ovlasti.

Imaoci, odnosno korisnici sredstava veza i sredstava javnog informisanja dužni su da na zahtjev Gradonačelnika, odnosno lica koje on ovlasti, prenesu, odnosno objave saopštenje, naredbe i slično.

**VII - SREDSTVA ZA SPROVODJENJE PLANA**

Finansijska sredstva za sprovodjenje ovog Plana obezbjedjuju se iz Budžeta Glavnog grada.

**VIII - PRELAZNE I ZAVRŠNE ODREDBE**

Operativni plan zaštite od štetnog dejstva voda za vode od značaja za Glavni grad-Podgoricu za 2019. godinu, donijeće se u roku od 30 dana od dana objavljivanja ovog Plana.

Ovaj Plan objaviće se u „Službenom listu Crne Gore - Opštinski propisi“.

Broj: 02-030/19-187

Podgorica, 18. februara 2019. godine

**SKUPŠTINA GLAVNOG GRADA - PODGORICE**

 **PREDSJEDNIK SKUPŠTINE,**

 **dr Đorđe Suhih**